บัญชีกลางหาช่องลดภาระค่ารักษาขรก.
กรมบัญชีกลางพยายามหาช่องผลักภาระค่ารักษาพบาบาลให้บริษัทประกัน เพื่อควบคุมค่ารักษาไม่เกิน 6 หมื่นล้านบาทต่อปี
5 ต.ค. 2553

กรมบัญชีกลางพยายามหาช่องผลักภาระค่ารักษาพบาบาลให้บริษัทประกัน เพื่อควบคุมค่ารักษาไม่เกิน 6 หมื่นล้านบาทต่อปี
นายรังสรรค์ ศรีวรศาสตร์ อธิบดีกรมบัญชีกลาง กล่าวว่า จะหารือกับนายมั่น พัธโนทัย รมช.คลัง ที่กำกับดูแลกรมบัญชีกลาง เพื่อหารือการตั้งกองทุนประกันสุขภาพข้าราชการ เพื่อให้สามารถควบคุมรายจ่ายในแต่ละปีได้มากขึ้น จากปัจจุบันที่การเบิกค่ารักษาพยาบาลเพิ่มสูงขึ้นอย่างต่อเนื่อง ล่าสุดปีงบประมาณ 2553 อยู่ที่ 6.1 หมื่นล้านบาท เนื่องค่ายาและอุปกรณ์ที่ใช้การรักษามีราคาแพงขึ้น
สำหรับแนวทางการจัดตั้งกองทุนประกันสุขภาพข้าราชการ สามารถทำได้ 2 แนวทาง คือ ตั้งเป็นกองทุนมีหน่วยงานเข้ามาบริหารควบคุม หรือจ้างบริษัทประกันเข้าดูแล โดยจ่ายเป็นค่าเบี้ยประกันที่แน่นอนว่าเป็นจำนวนเท่าไร โดยอยู่บนพื้นฐานว่าสิทธิต่างๆ ที่ได้รับการรักษาจะไม่น้อยกว่าระบบที่เบิกจ่ายอยู่ในปัจจุบัน 
"การตั้งกองทุนขึ้นอยู่กับฝ่ายนโยบาย ซึ่งระบบปัจจุบันมีการเบิกจ่ายเกินกว่างบที่ตั้งไว้ทุกปี หากมีการตั้งระบบใหม่ก็ให้บริษัทประกันรับความเสี่ยงไปเลย ไปบริหารจัดการแต่สิทธิของข้าราชการต้องไม่น้อยกว่าเดิม เพราะจะถูกฟ้องได้ เบื้องต้นพยายามควบคุมการเบิกรักษาพยาบาลไม่ให้กิน 6 หมื่นล้านบาทต่อปี" นายรังสรรค์ กล่าว
นายรังสรรค์ กล่าวว่า การควบคุมค่ารักษาพยาบาลเป็นส่วนหนึ่งของมาตรการทำงบสมดุลภายใน 5 ปี โดยที่งบการลงทุนไม่ต่ำกว่า 25% ของงบประมาณรายจ่าย และงบดำเนินงานประจำไม่เกิน 60% ของงบประมาณรายจ่าย โดยในปีงบประมาณ 2554 กรมบัญชีกลางมีเป้าหมายต้องเบิกจ่ายในภาพรวมให้ได้ 93% และงบลงทุน 72% เพื่อให้เศรษฐกิจขยายตัวได้อย่างต่อเนื่อง
ทั้งนี้ กรมบัญชีกลางอยู่ระหว่างเปิดให้โรงพยาบาลเอกชนเข้ามาสมัครรักษาข้าราชการ ซึ่งจะเปิดรับ 50 โรงพยาบาล ให้การรักษาแบบเหมาจ่ายต่อโรคกับข้าราชการ โดยอยู่หว่างการสรุปว่าจะมีโรคใดที่ข้าราชการเข้ารักษาในโรงพบาบาลเอกชนได้บ้าง เบื้องต้นต้องเป็นโรคที่เกี่ยวข้องกับการผ่าตัด และหากค่ารักษาเกินทางข้าราชการต้องเป็นผู้รับชอบส่วนที่เกิน
นอกจากนี้ กรมบัญชีกลางอยู่ระหว่างการพิจารณาว่า ขณะนี้มีโรงพยาบาลรัฐหลายแห่งดำเนินการตั้งสถาบันรักษาผู้ป่วยที่ให้บริการและคิดค่ารักษาแบบเอกชน ว่าทางข้าราชการจะเข้าไปรักษาและเบิกจ่ายค่ารักษาได้หรือไม่